b'\n_START_ARTICLE_\nMetilvijoli\xc4\x8dno\n_START_SECTION_\nMetilvijoli\xc4\x8dno 2B\n_START_PARAGRAPH_\nMetilvijoli\xc4\x8dno 2B je v \xc4\x8disti obliki zelenomodra kristalna snov, ki se tali pri 137\xc2\xa0\xc2\xb0C. Uporablja se za barvanje tkanin ter dobivanje vijoli\xc4\x8dnih barv in \xc4\x8drnil, v kemiji pa slu\xc5\xbei kot pH-indikator (v kislem okolju je obarvano rumeno, v alkalnem pa modrovijoli\xc4\x8dno).\n_START_SECTION_\nMetilvijoli\xc4\x8dno 10B\n_START_PARAGRAPH_\nV medicini se zlasti uporablja metilvijoli\xc4\x8dno 10B; z njim barvajo biolo\xc5\xa1ki material pri bakteriolo\xc5\xa1kih, citolo\xc5\xa1kih in histolo\xc5\xa1kih raziskavah. Uporablja se tudi v postopku barvanja po Gramu za klasifikacijo bakterij. Barvilo uni\xc4\x8di \xc5\xbeive celice, torej tudi bakterije in se uporablja kot srednje u\xc4\x8dinkovito razku\xc5\xbeilo. Strupeno je za ve\xc4\x8dino \xc5\xbeivali in se ne uporablja za razku\xc5\xbeevanje ko\xc5\xbee pri \xc5\xbeivalih._NEWLINE_Metilvijoli\xc4\x8dno ima tudi sposobnost vezave na DNK ter jo tako naredi vidno pod mikroskopom. Posledica vezave na DNK pa je lahko tudi njeno uni\xc4\x8denje, povzro\xc4\x8danje mutacij in sprememba v rakavo celico.'